Illum, il-Kummissjoni Ewropea adottat rakkomandazzjoni dwar l-użu ta' testijiet rapidi tal-antiġeni għad-dijanjożi tal-COVID-19. Din issegwi r-rakkomandazzjoni tal-Kummissjoni tat-28 ta' Ottubru biex jiġi żgurat approċċ komuni u strateġiji ta' ttestjar aktar effiċjenti madwar l-UE. Tibni fuq il-gwida żviluppata bil-kontribut tal-Istati Membri u l-parir espert miċ-Ċentru Ewropew għall-Prevenzjoni u l-Kontroll tal-Mard. Ir-rakkomandazzjoni tipprovdi gwida dwar kif jintgħażlu testijiet rapidi tal-antiġeni, fejn dawn ikunu xierqa u min għandu jwettaqhom. Barra minn hekk tappella għall-validazzjoni u r-rikonoxximent reċiproku tat-testijiet u r-riżultati tagħhom. Dan kollu sar qabel il-laqgħa virtwali tal-Mexxejja Ewropej tad-19 ta' Novembru dwar ir-rispons tal-UE għall-pandemija tal-COVID-19, wara l-Kunsill Ewropew tad-29 ta' Ottubru, fejn intlaħaq qbil li jkun hemm aktar kordinazzjoni dwar il-metodi tal-ittestjar. Il-Kummissjoni Ewropea ffirmat ftehim mal-Federazzjoni Internazzjonali tas-Soċjetajiet tas-Salib l-Aħmar u tan-Nofs Qamar l-Aħmar (IFRC) li permezz tiegħu tikkontribwixxi € 35.5 miljun, iffinanzjati mill-Istrument għall-Appoġġ ta' Emerġenza (ESI), biex tiżdied il-kapaċità tal-ittestjar għall-COVID-19 fl-UE. Il-finanzjament se jintuża biex jiġi appoġġat it-taħriġ tal-persunal rigward il-ġbir u l-analiżi tal-kampjunar kif ukoll it-twettiq tat-testijiet, speċjalment permezz ta' tagħmir mobbli. Stella Kyriakides, il-Kummissarju għas-Saħħa u s-Sikurezza Alimentari qalet: “L-ittestjar jgħidilna kemm hi mifruxa l-imxija, fejn tinsab, u kif qed tiżviluppa. Huwa għodda deċiżiva biex trażżan l-imxija tal-COVID-19. Biex tiżdied il-koordinazzjoni tal-UE dwar il-metodi tal-ittestjar, illum qed nipprovdu gwida lill-Istati Membri dwar l-użu ta' test rapidu tal-antiġeni biex jiġu mmaniġġjati aħjar it-tifqigħat tal-COVID-19. Biex nkunu effiċjenti fejn jidħol l-ittestjar jeħtieġ ukoll li jkollna r-riżorsi meħtieġa, u għalhekk illum qed inżidu wkoll l-appoġġ tagħna biex inżidu l-kapaċità tal-Istati Membri għall-ittestjar. L-appoġġ u s-solidarjetà huma kruċjali biex negħlbu din il-pandemija.” Ir-rakkomandazzjoni tal-lum tipprovdi gwida lill-Istati Membri dwar l-użu ta' testijiet rapidi tal-antiġeni biex jaqbdu l-virus f'ambjenti speċifiċi. Jinkludu sitwazzjonijiet fejn l-identifikazzjoni rapida ta' individwi infettati tappoġġa l-immaniġġjar tat-tifqigħat u l-monitoraġġ regolari ta' gruppi b'riskju għoli, bħal persunal mediku jew fi djar tal-kura għall-anzjani. L-Istati Membri huma mħeġġa jwettqu testijiet rapidi tal-antiġeni, apparti t-testijiet tal-RT-PCR, biex irażżnu t-tixrid tal-virus, jidentifikaw l-infezzjonijiet u jillimitaw il-miżuri ta' iżolament u kwarantina. Ir-rikonoxximent reċiproku tar-riżultati tat-testijiet huwa importantissimu sabiex jiġi ffaċilitat il-moviment transfruntier, it-traċċar tal-kuntatti u t-trattament transfruntieri. L-Istati Membri huma mħeġġa jirrikonoxxu reċiprokament ir-riżultati tat-testijiet għal testijiet rapidi tal-antiġeni li jissodisfaw il-kriterji fir-rakkomandazzjoni mwettqa minn faċilitajiet tal-ittestjar operattivi awtorizzati fi kwalunkwe Stat Membru tal-UE. B'hekk il-konformità mar-rakkomandazzjoni tista' tikkontribwixxi għall-moviment liberu tal-persuni u għall-funzjonament bla xkiel tas-suq intern fi żminijiet ta' kapaċitajiet ta' ttestjar limitati. L-iżviluppi xjentifiċi u tekniċi jkomplu jevolvu, u joffru għarfien ġdid dwar il-karatteristiċi tal-virus u dwar il-possibbiltajiet għall-użu ta' metodoloġiji u approċċi differenti għad-dijanjożi tal-COVID-19. Għaldaqstant il-Kummissjoni tibqa' lesta li tkompli taġġorna r-rakkomandazzjoni dwar l-użu tat-testijiet skont dawn l-iżviluppi. Biex jissaħħu aktar il-kapaċitajiet tal-ittestjar fl-UE, il-Kummissjoni qed tiffinanzja EUR 35.5 miljun lill-IFRC biex tappoġġa t-taħriġ tal-persunal u tabbilita lit-Timijiet tal-Ittestjar Mobbli tas-Salib l-Aħmar biex ikollhom aċċess għat-tagħmir, għall-oġġetti tal-laboratorju u r-reaġenti neċessarji biex jieħdu kampjuni u jwettqu testijiet, u jappoġġaw lill-awtoritajiet nazzjonali fil-ħidma tagħhom. Il-kollaborazzjoni mal-Federazzjoni Internazzjonali tas-Soċjetajiet tas-Salib l-Aħmar u tan-Nofs Qamar l-Aħmar hija miftuħa għall-Istati Membri tal-UE u għar-Renju Unit, permezz tas-Soċjetà tas-Salib l-Aħmar nazzjonali. Seba' Stati Membri ddeċidew li jipparteċipaw: l-Awstrija, il-Ġermanja, il-Greċja, l-Italja, Malta, il-Portugall u Spanja. Sfond Il-pandemija wriet li hemm bżonn li tittejjeb il-preparatezza u li t-theddidiet transfruntieri jkunu mmaniġġjati b'mod aktar effikaċi kemm fil-livell tal-UE kif ukoll fil-livell tal-Istati Membri. L-ittestjar rapidu u akkurat huwa kruċjali biex tiġi indirizzata l-COVID-19. Il-Kummissjoni appoġġat ir-riċerka u l-iżvilupp ta' dawn it-testijiet u se tvara proċedura ta' akkwist konġunt għal testijiet rapidi. EUR 100 miljun se jkunu disponibbli mill-Istrument għall-Appoġġ ta' Emerġenza biex jingħata appoġġ lill-Istati Membri. Għal Aktar Informazzjoni Rakkomandazzjoni tal-Kummissjoni dwar l-użu tat-testijiet rapidi tal-antiġeni għad-dijanjożi tal-infezzjoni tas-SARS-CoV-2 Rakkomandazzjoni tal-Kummissjoni tat-28 ta' Ottubru dwar l-istrateġiji tal-ittestjar għall-COVID-19 Skeda informattiva dwar Azzjonijiet tas-Saħħa appoġġati permezz tal-ESI Mistoqsijiet u Tweġibiet dwar l-Istrument għall-Appoġġ ta' Emerġenza Ir-rispons tal-UE għall-coronavirus Ħarsa ġenerali lejn ir-rispons tal-Kummissjoni